รัฐบาลไทย-ข่าวทำเนียบรัฐบาล-รอง นรม.พล.อ.อ.ประจินฯ เป็นประธาน การประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 10/2560
วันจันทร์ที่ 28 สิงหาคม 2560
รอง นรม.พล.อ.อ.ประจินฯ เป็นประธาน การประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 10/2560
รอง นรม.พล.อ.อ.ประจินฯ เป็นประธาน การประชุม คตน. ติดตามความก้าวหน้าการปฏิบัติงานการให้ความช่วยเหลือกับสถานประกอบการรายย่อย ขนาดกลาง และขนาดเล็ก การส่งเสริมการใช้สินค้าไทย พร้อมเพิ่มมาตรการส่งเสริมการมีงานทําสําหรับผู้สูงอายุ
วันนี้ (28 สิงหาคม 2560) เวลา 09.00 น. ณ ตึกสันติไมตรี (หลังใน) ทําเนียบรัฐบาล พลเอก ประจิน จั่นตอง รองนายกรัฐมนตรี เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 10/2560 ที่ประชุมได้พิจารณาและมีมติเห็นชอบติดตามการปฏิบัติงานเรื่อง การส่งเสริมการใช้ยางพาราของภาครัฐ การแปรรูปยางพาราเป็นผลิตภัณฑ์ อาทิ พื้นลู่ลานกรีฑา สนามกีฬา และลานเอนกประสงค์ พื้นทางเดิน สนามเด็กเล่น สวนสุขภาพ แผงกั้นจราจร คันขอบถนน เป็นต้น พร้อมมีมติมอบหมายให้ กรมป้องกันและบรรเทาสาธารณภัย (ปภ.) ประสานกับหน่วยงานที่เกี่ยวข้อง เช่น กระทรวงเกษตรและสหกรณ์ กระทรวงกลาโหม ภาคเอกชน เพื่อขอความร่วมมือในการดําเนินโครงการ “จิตอาสา ประชารัฐ พัฒนาแหล่งน้ํา” ในปัจจุบันและในระยะต่อไป โดยให้ดําเนินการฟื้นฟูพื้นที่ที่มีปัญหาหนักก่อนเป็นอันดับแรก
จากนั้น ที่ประชุมได้พิจารณาและมติเห็นชอบการติดตามการปฏิบัติงานเรื่อง การให้ความช่วยเหลือกับสถานประกอบการรายย่อย ขนาดกลาง และขนาดเล็ก (Micro) เกษตรกร ประชาชน ลูกหนี้ครัวเรือน ลูกหนี้นอกระบบ และการสร้างองค์ความรู้ด้านกฎหมายและการเงินเพื่อเพิ่มศักยภาพในการผลิตของประเทศ โดยมีมาตรการสินเชื่อดังนี้ โครงการการให้ความช่วยเหลือทางการเงิน แก่ผู้ประกอบกิจการใน 3 จังหวัดชายแดนภาคใต้ เพื่อช่วยเหลือผู้ประกอบการที่มีสถานประกอบการอยู่ในเขตจังหวัดยะลา ปัตตานี และนราธิวาส ที่ได้รับผลกระทบจากเหตุการณ์ความไม่สงบ โครงการสินเชื่อดอกเบี้ยต่ําเพื่อปรับเปลี่ยนเครื่องจักรและเพิ่มประสิทธิภาพการผลิตสําหรับ SMEs โครงการ SMEs Transformation Loan เพื่อให้ความช่วยเหลือ SMEs ที่ได้รับผลกระทบทางด้านเศรษฐกิจ พร้อมมีการปรับเปลี่ยนธุรกิจสู่ยุคอุตสาหกรรม 4.0 และ SMEs 4.0 รวมทั้งมาตรการค้ําประกัน โครงการค้ําประกัน Micro Entrepreneur ระยะที่ 2 เพื่อเพิ่มโอกาสให้ผู้ประกอบการรายย่อยได้รับสินเชื่อจากธนาคารมากขึ้น โครงการค้ําประกัน Start-up & Innovation เพื่อส่งเสริมผู้ประกอบการรายใหม่และผู้ประกอบการกลุ่มนวัตกรรม โครงการ PGS ระยะที่ 6 เพื่อช่วยเหลือ SMEs ที่ขาดหลักประกัน กองทุนร่วมลงทุน (Venture Capital) โดยธนาคารออมสิน SME แบงก์ และธนาคารกรุงไทย เพื่อร่วมลงทุนใน SMEs Start-up ที่มีศักยภาพสูง หรืออยู่ในกลุ่มธุรกิจที่มีประโยชน์ต่อการขยายตัวทางเศรษฐกิจของประเทศ
ทั้งนี้ การส่งเสริมการใช้สินค้าไทยตามนโยบายรัฐบาลนั้น กรมการพัฒนาชุมชน กระทรวงมหาดไทย ได้รายงานผลการจัดงาน OTOP WISDOM TO THE WORLD โอทอป ภูมิปัญญาไทย ก้าวไกลสู่สากล ระหว่างวันที่ 3-27 พฤศจิกายน ยอดจําหน่ายรวมทั้งสิ้น 64,027,499 บาท ผลการจัดงาน OTOP City 2016 ระหว่างวันที่ 18 – 26 ธันวาคม 2559 ณ อิมแพ็ค เมืองทองธานี ยอดจําหน่ายและยอดสั่งซื้อรวมทั้งสิ้น 1,042,672,620 บาท และผลการดําเนินงาน OTOP TO THE TOWN จํานวน 10 ครั้ง ยอดจําหน่ายรวมทั้งสิ้น 85,397,866 บาท โดยการจัดงานครั้งนี้ก่อให้เกิดรายได้ของประชาชนในชุมชน ได้เผยแพร่ภูมิปัญญาท้องถิ่นด้านผลิตภัณฑ์หนึ่งตําบล หนึ่งผลิตภัณฑ์ OTOP เป็นการพัฒนาให้ผู้ผลิต ผู้ประกอบการ OTOP ได้เรียนรู้ทักษะด้านการบริหารจัดการ และการตลาด และการก้าวสู่ประชาคมอาเซียนในอนาคต
......................................................................
กลุ่มประชาสัมพันธ์และเผยแพร่ สํานักโฆษก